C 81/116
LT
Europos Sąjungos oficialusis leidinys
2022 2 18
2021 m. birželio 24 d., ketvirtadienis TEISĖKŪROS REZOLIUCIJOS PRIEDAS
Komisijos pareiškimai LULUCF absorbentas ir 2030 m. tikslas ES žemės naudojimo, žemės naudojimo keitimo ir miškininkystės (LULUCF) sektorius tiek pats išmeta šiltnamio efektą sukeliančias dujas, tiek absorbuoja CO2 dirvožemyje ir biomasėje.
Mūsų klimato srities tikslams pasiekti labai svarbu atkurti ir didinti žemės pajėgumą absorbuoti CO2 per mūsų natūralią aplinką, pavyzdžiui, medžius.
Kad iki 2050 metų ES pasiektų poveikio klimatui neutralizavimo tikslą, reikia, kad absorbentas didėtų.
Norint pakeisti dabartinę tendenciją į priešingą, reikia trumpuoju laikotarpiu imtis efektyvių veiksmų.
Komisijos komunikate „Platesnis Europos 2030 m. klimato srities užmojis.
Investavimas į neutralaus poveikio klimatui ateitį žmonių labui“ apskaičiuota, kad yra reikalinga ir įmanoma pakeisti dabartinę tendenciją ir iki 2030 metų padidinti anglies dioksido absorbento pajėgumą iki daugiau kaip 300 mln. tonų CO2 ekvivalento.
Atsižvelgdama į šį užmojį, Komisija pateiks pasiūlymų dėl LULUCF reglamento peržiūros.
Teisė kreiptis į teismą ES ir jos valstybės narės yra 1998 m. birželio 25 d. Jungtinių Tautų Europos ekonomikos komisijos konvencijos dėl teisės gauti informaciją, visuomenės dalyvavimo priimant sprendimus ir teisės kreiptis į teismus aplinkosaugos klausimais (toliau – Orhuso konvencija) šalys.
Vykdydamos pagal Reglamentą (ES) 2018/1999 joms tenkančias pareigas dėl visuomenės dalyvavimo nacionalinių energetikos ir klimato srities veiksmų planų rengimo procese ir konsultacijose dėl ilgalaikių strategijų, valstybės narės turėtų užtikrinti, kad suinteresuotajai visuomenei būtų suteikta teisė tokių pareigų nevykdymo atveju kreiptis į teismą.
Tai turi neprieštarauti atitinkamai Europos Sąjungos Teisingumo Teismo praktikai, susijusiai su teise kreiptis į teismą aplinkosaugos klausimais, ir visapusiškai atitikti įsipareigojimus, kuriuos valstybės narės prisiėmė kaip Orhuso konvencijos šalys (1).
(1)
Taip pat žr.
komunikatą „Geresnis teisės kreiptis į teismą aplinkosaugos klausimais ES ir jos valstybėse narėse užtikrinimas“ (COM(2020)0643).